《次马季思十韵》
宋代·苏泂

巷内有佳人，其志介如石。
沉酣数千卷，径草无行迹。
秋清入肺胃，篱落牵牛碧。
诗成锦绣段，裁剸非刀尺。
如闻急徵召，厚甚帛加璧。
毋庸北窗下，细字朱黄释。
嗟余世无用，痛饮时堕帻。
思君不相见，谁与浮大白。
中年友朋减，生意天壤迮。
何时樗隐园，容我分半席。

作者简介：苏泂（一一七○～？）（与赵师秀同龄，生年参《文学遗产》一九八三年四期《赵师秀生年小考》），字召叟，山阴（今浙江绍兴）人。颂四世孙。生平事迹史籍失载，从本集诗篇可知，早年随祖师德宦游成都，曾任过短期朝官，在荆湖、金陵等地作幕宾，身经宁宗开禧初的北征。曾从陆游学诗，与当时著名诗人辛弃疾、刘过、王楠、赵师秀、姜夔等多有唱和。卒年七十馀。有《泠然斋集》十二卷、《泠然斋诗馀》一卷（《直斋书录解题》卷二○、二一），已佚。清四库馆臣据《永乐大典》辑为《泠然斋诗集》八卷。